Document ID: 32014R0454

REGOLAMENT TA' IMPLIMENTAZZJONI TAL-KUMMISSJONI (UE) Nru 454/2014
tad-29 ta' April 2014
li jħassar ir-Regolament tal-Kummissjoni (UE) Nru 1066/2010 dwar il-klassifikazzjoni ta' ċerti prodotti fin-Nomenklatura Magħquda
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
Billi:
(1)
Ir-Regolament ta' Implimentazzjoni tal-Kummissjoni (UE) Nru 1066/2010 (2), kif emendat mir-Regolament ta' Implimentazzjoni (UE) Nru 441/2013 (3), jikklassifika prodott li jikkonsisti f'amplifikatur ta' frekwenza awdjo u lowdspiker f'kisi uniku skont il-kodiċi NM 8518 40 80 bħala amplifikatur elettriku ta' frekwenza awdjo.
(2)
Il-Kumitat tas-Sistema Armonizzata (SA) approva matul it-52 sessjoni tiegħu f'Settembru 2013 opinjoni ta' klassifikazzjoni li tikklassifika prodott identiku fis-SA subintestatura 8518 22 bħala loudspeakers multipli, armati fl-istess kisi.
(3)
L-UE hija, permezz tad-Deċiżjoni tal-Kunsill 87/369/KEE (4), parti kontraenti tal-Konvenzjoni Internazzjonali dwar is-Sistema Armonizzata ta' Deskrizzjoni u Kodifikazzjoni tal-Merkanzija (Is-Sistema Armonizzata jew SA), imfassla mill-Kunsill tal-Kooperazzjoni Doganali (magħruf bħala l-Organizzazzjoni Dinjija Doganali jew WCO).
(4)
Il-Qorti tal-Ġustizzja tal-Unjoni Ewropea (QĠUE) ddeċidiet li, għalkemm l-opinjonijiet tal-Organizzazzjoni Dinjija Doganali li jikklassifikaw il-merkanzija fis-SA ma għandhomx saħħa vinkolanti, huma jikkostitwixxu, fir-rigward tal-klassifikazzjoni ta' dik il-merkanzija fin-Nomenklatura Magħquda (NM), indikazzjonijiet li huma ta' għajnuna kbira għall-interpretazzjoni tal-kamp ta' applikazzjoni tal-bosta intestaturi tariffarji tan-NM, sakemm dawn ma jmorrux kontra l-kliem tal-intestatura rispettiva (ara, fost l-oħrajn, is-sentenzi tal-QĠUE fil-Kawżi C-206/03 (5), C-15/05 (6) u C-227/11 (7)).
(5)
Bil-għan li tiġi żgurata uniformità fl-interpretazzjoni u fl-applikazzjoni tas-Sistema Armonizzata fuq livell internazzjonali u meta wieħed iqis li d-deċiżjoni hija f'konformità mal-kliem tas-SA subintestatura 8518 22, l-UE għandha tapplika din l-opinjoni ta' klassifikazzjoni.
(6)
Ir-Regolament (UE) Nru 1066/2010, kif emendat mir-Regolament ta' Implimentazzjoni (UE) Nru 441/2013, għandu għalhekk jiġi mħassar.
(7)
Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament ta' Implimentazzjoni (UE) Nru 1066/2010 jiġi mħassar.
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta' April 2014.

Labels: 3
1